b'\n_START_ARTICLE_\nAmfion\n_START_PARAGRAPH_\nAmfion oli kreikkalaisessa mytologiassa toinen Zeuksen ja Antiopen kaksoispojista. H\xc3\xa4nen veljens\xc3\xa4 oli Zethos. Molemmat liittyv\xc3\xa4t olennaisesti myyttiin Theban perustamisesta heid\xc3\xa4n rakennettuaan kaupungin muurin.\n_START_SECTION_\nLapsuus\n_START_PARAGRAPH_\nAmfionin ja Zethoksen \xc3\xa4iti oli Antiope, joka Zeuksen maattua h\xc3\xa4net v\xc3\xa4kisin satyyrin hahmossa pakeni h\xc3\xa4pe\xc3\xa4\xc3\xa4ns\xc3\xa4 Sikyoniin, jossa h\xc3\xa4n nai kuningas Epopeuksen. Kuitenkin joko Nykteus tai Lykos hy\xc3\xb6kk\xc3\xa4si Sikyoniin vied\xc3\xa4kseen h\xc3\xa4net takaisin Thebaan rangaistavaksi. Voittoisan sotaretken paluumatkalla h\xc3\xa4n synnytti kaksoset, jotka h\xc3\xa4net pakotettiin j\xc3\xa4tt\xc3\xa4m\xc3\xa4\xc3\xa4n Kithairon-vuorelle. Thebassa Lykos antoi Antiopen vaimonsa Dirken k\xc3\xa4siin, ja t\xc3\xa4m\xc3\xa4 kohteli h\xc3\xa4nt\xc3\xa4 julmasti monen vuoden ajan._NEWLINE_Lopulta Antiopen onnistui paeta, ja h\xc3\xa4n l\xc3\xb6ysi poikansa asumasta l\xc3\xa4hell\xc3\xa4 Kithairon-vuorta. Kaksosten vakuututtua siit\xc3\xa4, ett\xc3\xa4 h\xc3\xa4n oli heid\xc3\xa4n \xc3\xa4itins\xc3\xa4, he l\xc3\xa4htiv\xc3\xa4t kostamaan t\xc3\xa4m\xc3\xa4n kohtaloa. He tappoivat Dirken sitomalla h\xc3\xa4net h\xc3\xa4r\xc3\xa4n sarviin, kokosivat armeijan ja valtasivat Theban alkaen yhdess\xc3\xa4 hallitsemaan kaupunkia.\n_START_SECTION_\nTheban hallitsijat\n_START_PARAGRAPH_\nAmfionista tuli suuri laulaja ja muusikko, kun Hermes oli opettanut h\xc3\xa4nt\xc3\xa4 soittamaan ja antanut h\xc3\xa4nelle kultaisen lyyran. Kaksoset rakensivat muurin Kadmean, Theban linnoituksen, ymp\xc3\xa4rille. Zethos joutui ponnistelemaan kovasti kuljettaakseen tarvittavat kivet rakennuspaikalle, kun taas Amfion soitti lyyraansa, jolloin h\xc3\xa4nen kivens\xc3\xa4 seurasivat h\xc3\xa4nt\xc3\xa4 ja liukuivat varovasti paikoilleen._NEWLINE_Amfion nai Nioben, Lyydian kuningas Tantaloksen tytt\xc3\xa4ren. T\xc3\xa4m\xc3\xa4n ansiosta h\xc3\xa4n oppi soittamaan lyyraansa lyydialaiseen tyyliin, jonka vuoksi h\xc3\xa4n lis\xc3\xa4si kolme kielt\xc3\xa4 soittimeensa.\n_START_SECTION_\nMy\xc3\xb6hemm\xc3\xa4t vastoink\xc3\xa4ymiset\n_START_PARAGRAPH_\nNiobe sai monta lasta mutta tuli ylimieliseksi. H\xc3\xa4n loukkasi jumalatar Letoa, jolla oli ainoastaan kaksi lasta, Artemis ja Apollon. Niinp\xc3\xa4 Leton lapset tappoivat Nioben lapset kostoksi. Ovidiuksen mukaan Amfion tappaa itsens\xc3\xa4 murheen murtamana. Telesilla puolestaan kertoo, ett\xc3\xa4 Artemis ja Apollon tappoivat h\xc3\xa4net lastensa mukana. Hyginuksen versiossa h\xc3\xa4n hulluudessaan yritt\xc3\xa4\xc3\xa4 hy\xc3\xb6k\xc3\xa4t\xc3\xa4 Apollonin temppeliin, mutta kuolee jumalan ampumaan nuoleen._NEWLINE_Amfionin ja Zethoksen kuoltua Laios palasi Thebaan kuninkaaksi.'